SL Uradni list Evropske unije C 255/7

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2015/C 255/06)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ENOTNI DOKUMENT

ASPARAGO DI CANTELLO

EU št.: IT-PGI-0005-01267-17.10.2014

ZOP ( ) ZGO ( X )

1. Ime

„Asparago di Cantello“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

Kultivarji, ki se uporabljajo za pridelovanje špargljev „Asparago di Cantello“, so „Precoce d'Argenteuil“ in njegovi hibridi.

Morfološke značilnosti

Stebla špargljev „Asparago di Cantello“ morajo biti popolnoma bela, vršički pa so lahko rahlo rožnati.

Stebla morajo biti:

— cela;

— svežega videza;

— brez deformacij ali odrgnin.

Šparglji „Asparago di Cantello“, ki po dolžini ne smejo presegati 22 cm, se na podlagi premera stebel (merijo se na sredini) razvrščajo v dva kakovostna razreda:

— ekstra: premer stebla med 21 in 25 mm,

— prima: premer stebla med 13 in 20 mm.

V vsakem posameznem pakiranju špargljev razreda ekstra ali razreda 1 je lahko 10 % stebel, ki ne ustrezajo zgornjim meram.

Organoleptične in kemično-fizikalne lastnosti:

Z organoleptično analizo so bili pridobljeni naslednji rezultati:

Vonj: intenziven, vendar na splošno nežen, brez tujih vonjav.

Okus: sladek, intenziven, z grenkim priokusom. Aroma špargljev: srednja do močna.

S kemično-fizikalno analizo so bili pridobljeni naslednji rezultati:

Energijska vrednost 21–23 Kcal/100 g Maščobe 0,11–0,14 g/100 g Ogljikovi hidrati 3,01–3,55 g/100 g Pepel 0,42–0,46 g/100 g Beljakovine (N x 6,25) 1,51–1,54 g/100 g Prehranske vlaknine 0,50–0,96 g/100 g Vlažnost 93,40–94,12 g/100 g

3.3 Krma (samo za proizvode živalskega izvora) in surovine (samo za predelane proizvode)

—

3.4 Posebne faze proizvodnje, ki jih je treba izvajati na opredeljenem geografskem območju

Pridelovanje, pobiranje, pakiranje in skladiščenje pred pakiranjem morajo v celoti potekati na opredeljenem geografskem območju.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Šparglji se pakirajo na opredeljenem geografskem območju, da se zagotovi ohranjanje njihovih značilnosti. Ker se šparglji prodajajo sveži, tj. kmalu po pobiranju, se nemudoma operejo in zapakirajo, da se ohranijo njihove posebne organoleptične značilnosti. Vendar pa se lahko za kratek čas skladiščijo na temperaturi 4 °C (največ 48 ur).

Šparglji morajo biti pakirani v svežnjih, ki tehtajo med 0,5 in 5 kg, ali v razsutem stanju v zabojih.

3.6 Posebna pravila za označevanje proizvoda, za katerega se uporablja registrirano ime

Pakiranja morajo imeti ovoj, na katerem morajo biti v istem vidnem polju ime „Asparago di Cantello ZGO“ in simbol ZGO Evropske unije ter proizvajalčevo ime, naziv podjetja in naslov.

Poleg zaščitene geografske označbe ter označb in/ali slik, ki se nanašajo na imena družb, se lahko uporabljajo tudi blagovne znamke ali logotipi konzorcijev ali posameznih družb.

Na etiketi mora biti logotip, tj. prepoznavni znak špargljev „Asparago di Cantello ZGO“, ki je neločljivo povezan z geografsko označbo.

Logotip špargljev „Asparago di Cantello“ je sestavljen iz naslednjih elementov.

Dve beli stebli špargljev z vršički vijolične barve, ki se preliva od nežnih do intenzivnih odtenkov; stebli sta postavljeni v obliki črke V, pri čemer spodnji del levega stebla prekriva desnega. Nad točko, kjer se stebli stikata, je napis „ASPARAGO DI CANTELLO IGP“, in sicer z belimi črkami na rdečem ozadju.

Za stebloma špargljev je v krožnem loku slika cerkve Madonna in Campagna v Cantellu z goratim ozadjem ter soncem na modrem nebu.

Krožni lok je v barvah mavrice.

4. Jedrnata opredelitev geografskega območja

Pridelovanje špargljev „Asparago di Cantello“ mora potekati v občini Cantello v provinci Varese.

5. Povezava z geografskim območjem

Tla območja Cantello, ki so rečno-ledeniškega izvora in imajo posebej rahlo strukturo, so bogata z organskimi snovmi, imajo pH vrednost med 5,3 in 7,5 ter so zelo primerna za gojenje špargljev. Lokalno podnebje je povezano z evropskim makropodnebjem in insubrijskim mezopodnebjem, ki predstavlja prehod med mezopodnebjema padske nižine in Alp. Za porazdelitev padavin je značilna majhna količina padavin pozimi in največja količina padavin od pozne pomladi do jeseni. Ker največ dežja pade takrat, ko je potreba po transpiraciji in izhlapevanju največja, posevki špargljev poleti redko trpijo pomanjkanje vode. Snežne padavine zagotavljajo zelo učinkovit vir vode in imajo pozitiven izolacijski učinek na tla.

Ugodni okoljski pogoji skupaj s posebnimi pridelovalnimi tehnikami, ki se uporabljajo na območju pridelovanja (npr. pomladno oblikovanje prsti v grede, kar zagotavlja pobelitev stebel; pobiranje, ki se vedno izvaja ročno), omogočajo pridelavo stebel špargljev, ki so popolnoma bela ali z rahlo rožnatimi vršički, v dolžino merijo do 22 cm in so v celoti užitna.

Zaradi dolge tradicije pridelovanja je ime Cantello v zavesti ljudi močno povezano s šparglji, pokrajina Cantello pa je znana kot „Meka špargljev“.

V lokalnih arhivih so odkrili novice o gojenju špargljev v Cantellu iz leta 1831. Zgodovinski dokumenti kažejo, da je določeno količino špargljev dobila cerkev, župnik pa jih je nato prodal na dražbi in tako pomagal poplačati cerkvene stroške. Sčasoma je vloga špargljev zrasla in postala ključnega pomena za mesto. Cantellski kmetje so šparglje prodajali lokalno ali v sosednji Švici.

Znan cantellski odvetnik, Cesare Baj, je del prihodka svojega posestva namenil za nagrado za najboljše pridelovalce in tako skušal spodbujati kmete, da so leto za letom izboljševali svoj pridelek.

Leta 1939 so ob podelitvi nagrade priredili Cantellski sejem špargljev; ta je postal tradicionalni dogodek, ki pritegne lokalne prebivalce in obiskovalce iz drugih mest v regiji. V lokalnem časopisu Cronaca Prealpina je bil 31. maja 1939 objavljen seznam najboljših pridelovalcev špargljev.

Leta 2014 je bil sejem prirejen štiriinsedemdesetič. Vsako leto je začetek maja zaznamovan s tem dogodkom, ki zbudi zanimanje veliko ljubiteljev špargljev.

Sloves špargljev „Asparago di Cantello“ je dosegel tudi današnje komunikacijske kanale. Obstaja več spletnih strani, posvečenih temu proizvodu, kuharske oddaje s slavnimi kuharskimi mojstri, ki uporabljajo šparglje „Asparago di Cantello“, pa se pogosto delijo na YouTubu.

Restavracije, trgovine in supermarketi uporabljajo dobesedno ime „Asparago di Cantello“.

Okus špargljev Cantello že leta ceni veliko sladokuscev, lokalne restavracije pa so se specializirale za jedi, ki temeljijo na špargljih. Šparglji Cantello pri kuhanju ohranijo čvrstost in obliko. Barva kuhanih špargljev se lahko razlikuje od surovih. Zlasti vršiček lahko postane rahlo zelenkast. Proizvod je nekoliko sladkega okusa in ima značilno, nežno noto grenkobe: to je tipičen, nezamenljiv okus špargljev Cantello. Tekstura stebla od konice do sredine je sočna in mehka; preostanek, ki sega od središča do spodnjega dela, je vlaknat.

Širok gospodarski, kulturni in družbeni interes za ta proizvod je omogočil razvoj in izboljšanje pridelovalnih tehnik, prodajnih in tržnih strategij ter, v skladu s tradicijo, ohranitev pridelave, ki zagotavlja prihodek in hkrati spodbuja lokalno sodelovanje in varstvo podeželskega okolja.

Sklic na objavo specifikacije

(drugi pododstavek člena 6(1) te uredbe)

Ministrstvo je sprožilo nacionalni postopek ugovora v zvezi s priznanjem zaščitene geografske označbe „Asparago di Cantello“, objavljen v Uradnem listu Italijanske republike št. 188 z dne 14. avgusta 2014.

Besedilo specifikacije proizvoda je na voljo na spletni strani ministrstva za kmetijsko, prehrambeno in gozdarsko politiko prek te povezave: http://www.politicheagricole.it/flex/cm/pages/ServeBLOB.php/L/IT/IDPagina/3335

ali neposredno na domači spletni strani ministrstva za kmetijsko, prehrambeno in gozdarsko politiko (www.politicheagricole.it), in sicer s klikom na „Prodotti DOP IGP“ (v desnem zgornjem kotu zaslona), nato „Prodotti DOP IGP STG“ (na levi strani zaslona) in na koncu s klikom na „Disciplinari di Produzione all’esame dell’UE“.

(1) UL L 343, 14.12.2012, str. 1.